Иааит ҭагалан: изеиԥшрахозеи Аԥсны жьҭаарамза
09:00 03.10.2023 (ирҿыцуп: 09:09 03.10.2023)
© Sputnik / Томас ТхайцукПрогноз Осень
© Sputnik / Томас Тхайцук
Аԥсны аҽыкәабаратә аамҭа аартуп жьҭаара 20 рҟынӡа. Уажәы амшынӡы аҟәандара 25 градус иҟоуп.
АҞӘА, жьҭаара 3 – Sputnik. Ҭагалан аԥшәмара ннакылеит, уи ус шакәу убоит иқәас-ӡысуа аамшқәеи аҵхқәеи рыла ҳәа лҳәеит арадио Sputnik аинтервиу азҭаз аекологиаз Аҳәынҭеилакы аҟазауаҩ Диана Ҭраԥшьԥҳа.
Жьҭаара 1-15 рзы Аԥсны амшын иахьаԥну аҭыԥқәа рҿы анырра ҟанаҵоит аҳауақәыӷәӷәара ҳаракы, аҳаиртә қәыӷәӷәара ҳаракхоит – 766 миллиметра рҟынӡа. Мышқәак алкааны аҳаиртә қәыӷәӷәара хәыҷы-хәыҷла аҽеиҭанаклоит ҳәа лҳәоит аҟазауаҩ.
Жьҭаара 3 рҟынӡа ақәа леилоит. Ари амза аҩнуҵҟа атәыла ауааԥсыреи асасцәеи макьанагьы амшбзиақәа иреигәырӷьартә иҟалоит. Аԥхарра 19 - 24, зны-зынла 27 градус рҟынӡа ихалалоит.
"Мышқәак рзы аҳауеилазааратә хәҭа аԥхарра аҟынтә ахьшәашәарахь аиасраан, уахынла аԥхарра 14-15 градус инаӡоит", - лҳәеит Ҭраԥшьԥҳа.
Аԥсны аҽыкәабаратә аамҭа хыркәшахоит жьҭаара 20 рзы, уажәы амшынӡы аҟәандара 25 градус иҟоуп. Жьҭаарамзазы аԥшаласра ҭынчзаауеит иҟалалоит иԥсыҽу аҟынтә аҽанарӷәӷәо секундк ала 12-17 метра ианынаӡо, амшынеисра аҽыкәабара иаԥырхагахар ҟалоит.
Аԥсны ҭыԥқәак рыҟны ақәаршҩы леиуеит, иара убасгьы акырцх леирагьы алшоит, ашьхарахь иҟалоит асы леир - раԥхьатәи асы ауит цәыббра 9 рзы.
Жьҭаарамзазы бжьаратәла аҳауа ацәаакыра – 60-80%.